Meer oor die verskille tussen die liefdesroman en romanse | SKRYWERS SKRYF
VERSKILLENDE SOORTE ROMANTIESE FIKSIE:
Hier is 'n lekker opsomming van die verskille, soos dit voorkom in die onderhoud wat Karin Brynard met Chanette Paul oor haar nuutste boek, Meetsnoer, gevoer het:
Die romanse (romance) gaan by uitstek oor die ontwikkelende liefdesverhouding tussen 'n man en 'n vrou. Die liefdesroman (romantic novel) is meer verwikkeld en gaan oor die groeiproses van 'n vrou in 'n krisis situasie of moeilike tydperk in haar lewe en wat in die proses 'n man liefkry.
Daar is dan nou ook twee verskillende spanningsweergawes wat hier uit voortvloei.
Die spanningsromanse (suspense romance) is 'n romanse met 'n misdaad by, maar die klem val steeds op die liefde. Die vastrek van die skuldige is ondergeskik aan die ontwikkelende liefdesverhouding.
Die romantiese spanningsroman (Romantic suspense novel) sluit nou weer aan by die liefdesroman (romantic novel). Misdaad is in hierdie geval deel van die moeilike omstandighede/krisissituasie. Daar is ewe sterk klem op die hoofkarakter se groei as mens en op die verhouding tussen haar en die man wat sy liefkry, maar dis ook ewe belangrik hoe die skurk die hoofkarakter se lewe bedreig en daarom, wie hy of sy is. Dis dus 'n baie verwikkelder storie en gevolglik 'n heelwat dikker boek.
Kyk hier langsaan op die blogroll vir die skakel na die volledige onderhoud.
HIERONDER VOLG 'N PAAR GEDAGTES OOR DIE VERSKILLE TUSSEN SPESIFIEK DIE LIEFDESROMAN EN DIE ROMANSE:
Die liefdesroman strek veel wyer en beweeg ook nader aan lewenswerklikhede.
Dit word uitgegee as enkeltitel, dit wil sê nie as deel van 'n reeks nie. In die liefdesroman word die minder idilliese kant van die lewe betrek: die onregverdigheid van die lewe, menslike wreedheid, die struikelblokke wat oor die mens, veral die vrou, se pad kom en dies meer. Daar loop steeds 'n goue draad van hoop en optimisme deur die verhaal, maar die hoof- en ander karakters word blootgestel – en soms uitgelewer – aan nare werklikhede. Die liefdesroman eindig nie noodwendig idillies nie, maar wel op 'n hoopvolle noot. Waar die romanse dus die onaangenamer sy van die lewe grootliks ignoreer of minstens binne 'n kader plaas waar álle kwaad deur die goeie oorwin word, betrek die liefdesroman die lewe in al sy fasette binne 'n meer realistiese konteks. Die liefdesroman se plot is baie meer verwikkeld as die romanse s'n en daar is heelwat meer karakters. Die karakters en hulle menswees word ook baie dieper ontgin en dikwels word meer as een karakter se perspektief ingespan. Die liefdesroman is dan ook aansienlik dikker as die romanse. Liefdesromans is warm, emosionele stories – feel good stories, maar stories wat die werklikheid aanspreek. Om Donna Baker aan te haal: "a story of imagination and passion, with a theme in which real characters live real lives, with a plot that may be simplicity itself or as complex as War and Peace."
6 comments on "Meer oor die verskille tussen die liefdesroman en romanse"
Julie 22, 2011 @ 2:07 nm
Dankie, Alta, baie mense het al gevra hieroor.
Julie 22, 2011 @ 8:43 nm
Dankie, Alta, jou moeite word waardeer.
Terug pieng: Skuilnaam of skrywersnaam? En hoekom? « Alta Cloete
Terug pieng: Skuilnaam of skrywersnaam? En hoekom? | Alta Cloete
September 5, 2013 @ 10:36 vm
Dit is te lekker om (as voornemende skrywer) op hierdie blog af te kom! Ek het gedink ek sal maar op die harde manier moet leer (afkeurbriefie na afkeurbriefie) en dat skrywers 'n geslote kring is wat hulle geheime jaloers bewaar. Ek is aangenaam verras. Ek is 'n totale beginner wat nie eens weet uit hoeveel woorde 'n hoofstuk moet bestaan nie (het eintlik in terme van bladsye gedink). So, ek leer nou teen 'n vreeslike pas. En nou waardeer ek eers al daardie verhale wat ek so vinnig verslind het. Dit is baie, baie moeiliker om 'n samehangde storie te skryf as wat ek gedink het. So, ek waardeer die inligting. Baie dankie …
Maart 26, 2017 @ 1:47 nm
Wel ek weet nou dat ek beslis besig is met 'n LR. Ek is 'n gr 12 Afr HT onnie met 'n passie vir onderwys. My storie handel dus oor gebeure in die onderwysmilieu met ' n kombinasie van werklike gebeure en fiksie binne in 'n vasgestelde tydlyn wat nie noodwendig chronologies volg nie, maar uiteindelik progressie toon. Die SA se taal en kultuur diversiteit vind groot byval vir my en is dit lekker om veral die " veltaal of kleurtaal " weer te gee bv "Nama segoed of Namakwalandse of Noordkaapse inslag" te gebruik. Ek het al vir my vakadviseur vir Afr en moderator by NSC voorgele om te lees, maar albei het blykbaar nie tyd gehad om te lees nie, want ons was almal besig om Opstelle na te sien vir Nasionale Matriekvraestelle verlede jaar. Ek is nogal bevrees hulle is nie heeltemal eerlik met my nie. Dankie vir hierdie blog. Nou weet ek wat my te doen staan.